Embizzi nziriisa ntya obulungi? Okusinziira ku bbanga lye nnundidde ebisolo bino nkizudde nga endiisa yaabyo abamu ebalema okutegeera, kale noolwekyo we njagalidde okugabana wamu naawe ku kye nzudde. Mu kulunda, ekyokulya kye kisingira ddala okusaasaanyizibwako ensimbi. Buli lw’ogayaala okuziriisa obulungi ofiirwa kuba tezikula mangu ate ziyinza okukundugga awamu n’okulumbibwa endwadde. Emmere y’embizzi ennungi ebeeramu ekiriisa ekireeta amaanyi, ekizimba omubiri, vitamini, n’omunnyo gw’ebisolo. Waliwo emmere ebaamu ebirungo eby’enjawulo ng’etundibwa. Eno etera okubeeramu ebirungo ebimala. Embizzi enzungu ey’emyezi esatu eba efuna kkiro emu n’ekitundu buli lunaku, era buli mwezi ogweyongerako ku bukulu bwayo oba ogattako nga ekitundu kya kkiro y’emmere gy’erya buli lunaku. Kino nno kitegeeza nti embizzi ey’emyezi omukaaga eba efuna kkiro bbiri ne ggulamu lusanvu buli lunaku. Embizzi ezifuna emmere eno teziteekako masavu mangi so ng’ate zikula bulungi. Embizzi eŋŋanda zikula mpola nnyo era sandikuwagidde kuzigulira mmere eno entabule kubanga tojja kuzifunamu magoba bulungi. Embizzi osobola okugiriisa omuddo gamba nga kafumbe, ennanda, amalagala ga lumonde, ebisagazi ebitoototo ng’obitemyetemyemu, muwogo, lumonde n’akawunga. Abalunzi abamu baliisa embizzi omusaayi gw’ente nga bamaze okugufumbako nga beewala endwadde z’ebisolo eziyinza okusaasaanira mu bintu bino. Wabula gezaako okulonda olulyo olulungi.